Kinderflieks op Showmax vir die vakansie en feesseisoen - Terloops
In Wat om te kyk [22 Nov 2021]
'n Fraai goedvoel-fliek oor 'n innoverende klein dogtertjie wat 'n gereedskapskis present kry en iets wonderlik vir haar getroue hondjie wil bou. Kreatiewe en praktiese uitdagings maak dinge egter moeiliker vir haar as wat sy verwag het.
Die storie, wat gegrond is op 'n kinderboek van Ashley Spires, leer lesse oor deursettingsvermoë, opofferinge en geduld. Dit breek ook stereotipes af dat net seuntjies van gereedskap en bouprojekte mag hou.
Met verteller Whoopi Goldberg se ryk stem en 'n kleurpallet wat een van die fliek se kunstenaars as "'n gedurige-goue uur" beskryf, is dié fliek 'n veilige, vrolike en positiewe keuse vir die vakansie.
Khumba, 'n Suid-Afrikaanse animasieprent deur Triggerfish, is in Afrikaans en Engels op Showmax beskikbaar. Dit was die heel eerste geanimeerde fliek in Afrikaans.
Bettie Kemp het die regie van die Afrikaanse weergawe gedoen, waarin die stemme van bekendes soos Rika Sennet, Elzabé Zietsman en Frank Opperman gehoor kan word.
Khumba is 'n jong zebra met net die helfte van sy strepe – sy bygelowige stam gee die arme outjie die skuld vir die droogte in die Groot Karoo en hy onderneem 'n pelgrimstog om die probleem te probeer oplos.
Die fliek is nie perfek nie, maar dit beloof opwindende dinge vir die plaaslike bedryf. Daar is kleurvolle, herkenbare karakters en eg-Suid-Afrikaanse humor, maar ongelukkig maak dit ook op té veel chaotiese gebeure en stereotipes staat. Daar is ook 'n paar tonele wat sensitiewe kinders kan bangmaak en 'n skrikwekkende luiperd met een oog.
Maar, op 'n lang somersvakansiemiddag, behoort dit ouer kinders heel goed te vermaak.
Dié Australiese fliek oor 'n buidelmuis (wombat) wat 'n gedaanteverwisseling moet ondergaan om 'n klomp skurke te laat les opsê, sal jou kinders (en vir jou), laat lê van die lag.
Dis kleurvol, aksiebelaai en vol interessante Australiese-dierasies soos 'n konkelende koalabeer en 'n emoe wat hom voordoen as 'n superheld.
Wees egter gewaarsku dat die temas glad nie nét lig is nie – ons heldin se man sterf in 'n mynongeluk en haar hartseer verswelg haar byna en die bad guy is eintlik 'n groot, gierige korporasie. Die vraag oor wie en wat 'n held nou eintlik behoort te wees, kom ook ter sprake.
Dis 'n fliek vir effens ouer kinders wat ma en pa eerder moet saam kyk.
'n Wetenskapfiksie-avontuur wat dalk nie die beste animasiefliek ooit is nie, maar steeds my sesjarige seuntjie laat jil het van plesier oor al die aksiebelaaide ruimte-avonture van Spark, 'n tiener-apie.
Spark woon op 'n verlate klip in die ruimte saam met Vix, 'n veglustige vos en Chunk, 'n tegnoslim vark. Spark vind uit hy is nie wie hy gedink het nie en dan moet hy boonop in 'n oogwink die (ruimte)wêreld ook nog red van Zhong, die maniese leier van Planeet Bana en van 'n vreesaanjaende ruimtemonster, die Kraken.
Bekendes soos Hillary Swank, Patrick Stewart, Susan Sarandon en Jessica Biel het die stemwerk gedoen.
(Ons het die oorgeklankte Afrikaanse-weergawe van die fliek gekyk, nie die Engelse weergawe nie. Dis ongelukkig nie meer op Showmax beskikbaar nie en dis nogal jammer! Waldemar Shultz is 'n fantastiese Zhong.)
Geen kinder-vakansieflieklysie sal volledig wees sonder hierdie bekroonde kortfliek, wat 'n verwerking van Julia Donaldson en Axel Scheffler se geliefde kinderboek is nie. Die Suid-Afrikaanse animasie-ateljee Triggerfish was ook hierby betrokke.
Stick Man is 'n gesinsman wat saam met sy Stokkiesgesin in 'n boom woon. Maar op 'n mooi dag besluit 'n seuntjie Stokman is net die stok om vir sy hond te gooi en 'n swaan hy is net die stok vir haar nes en 'n dogtertjie hy is die perfekte boot om in die rivier te laat afdryf. Ons held moet by die huis kom, maar hoe?
Die storie is op die oog af eenvoudig, maar kleiner kinders en sensitiewe kykers sal dalk ontstel word deur Stokman se ervarings (hy beland in 'n stadium op 'n hoop vuurhout in die kaggel). As jou kinders die boek met sy goeie uitkoms ken, sal hulle dit egter geniet.
Die musiek is lieflik en die stemwerk, onder meer deur die bekende Britse akteur Martin Freeman as Stick Man (hy het 'n British Animation Award vir sy stemwerk as Stick Man gewen), is uitstekend.
'n Trop maniese llamas neem die plaas oor nadat die onbeholpe boer die spul as gevolg van Shaun se kattekwaad by 'n veiling koop. Shaun geniet die vonkel in die llamas se oë en smee 'n onheilige alliansie met hulle… tot dinge begin skeefloop en hy, Bitzer die hond en die res van die trop skape orde moet herstel.
Die ding met Shaun the Sheep (uit die Aardman-stal) is dat jy dit enige plek in die wêreld kan kyk en 8 tot 88 kan wees en dit steeds kan geniet. Hierdie een sal dus nogal goed werk as oupa en ouma (met 'n humorsin) die vakansie saam met die kleinkinders 'n fliek wil kyk.
Die moeite wat met elke liewe raampie in enige episode of fliek van Shaun the Sheep gedoen word, is deel van die karakters se sjarme – gaan kyk gerus 'n agter-die-skerms-video op YouTube. Die humor is skerp en grappies kan met 'n enkele grinnik of oogwink en sonder 'n enkele woord uitgebeeld word.
Een keer 'n Shaun-groupie altyd 'n Shaun-groupie.
Hierdie kortfliek, ook deur Aardman, is ideaal vir kleiner kindertjies. Timmy is 'n babaskapie wat kykers die eerste keer in Shaun the Sheep ontmoet het.
Hy het sy eie spin-off reeks gekry toe Timmy skooltoe moes gaan, waar hy maats maak met allerlei oulike diertjies soos 'n uiltjie, katjie, krimpvarkie en hondjie. Die ene onskuld, buiten vir Timmy se streke en sterk wil…
In die fliek draai die kleuterskool se Kersfeesplanne anders uit as wat hulle gehoop het, maar hulle maak die beste van 'n slegte saak.
Timmy en sy maats se stories moedig kreatiwiteit en verbeelding aan. Niemand praat nie en alles word met die karakters se gebare, oë en geluidjies oorgedra.
Gruffalo en The Gruffalo's Child
Dis daai tyd van die jaar wat dinge begin ontrafel en die kleinste verantwoordelikheid soos 'n berg voel. As "Novemberitis" ook vir jou ingeskop het, is 'n lysie ligte, lekker kykstof dalk net die antwoord.
'n Wavrag internasionale navorsing bevestig hoeveel voordele saam-kyk vir ouers en kinders kan inhou. Die slimmes noem dit "co-watching".
Honde wat aanhou blaf (en aanhou en aanhou…)
As jy die ouer van 'n kleuter is, is daar 'n trop honde wat al op jou spoor is, al probeer jy hoe hard om hulle af te skud: die PAW Patrol.